《虎丘山》
宋代·蒋堂

虎丘何为山，鲸波涌而顯。
惟青镇一隅，峙秀状无限。
遥峰乃众阴，四望拱孤巘。
上有梵王家，高压长洲苑。
游人接踵来，千里必重趼。
奔走趋层巅，凌竞陟云栈。
下瞰洞庭卑，傍睨灵岩浅。
巍乎屹宝阁，仰之目睛眩。
中有明光书，丽若日星烜。
三朝所秘藏，百灵共幽赞。
兹焉真福庭，瞻者皆色洒。
敻觉尘世非，恍如化城现。
塔顶拂彤霞，山脚环清甽。
北崖宿雪寒，东阜晨曦暖。
阴森岩腹空，诘屈廊腰转。
秋磬落云端，宵灯耿天半。
处者病恼蠲，来者钝根遗。
予膺邦寄时，所历游屐遍。
不领旌旗行，恐惊禽鹿散。
扪萝穷邃深，据槛望平远。
寻幽既欢欣，访古或兴欢。
葬金坟已隳，淬剑池犹漫。
冰霰凋古杉，朱丹浮断简。
珍重讲石存，讥凭鬼诗诞。
唐贤留风什，遗墨罗粉版。
险语悉冥搜，清景不可逭。
国朝有笔札，崖壁刻棱婉。
刀矟君谟书，龙蛇不疑篆。
二美贲禅扃，千古宗风愈恢阐。
迦陵觉音清，石室惊筹满。
自惟挂缨归，心与纷挐断。
每来寻香刹，常得峨野弁。
久留莲漏移，相接犀谈款。
露井汲云浆，冰甆试芳荈。
最怜草树春，几爱烟岚晚。
愿借一庵名，于兹修止观。
林端生色美新晴，楼阁依山若画屏。
石坐最宜人选胜，剑池潜想地遗灵。
僧窗松竹冬忧茂，寺路烟霞画亦冥。
自愧逾年假麾守，一回方得扣禅扃。

作者简介：（980—1054）宋常州宜兴人，字希鲁，号遂翁。真宗大中祥符五年进士。历任知县、通判、知州。召为监察御史，迁侍御史。累知应天府、杭州、益州等地。以礼部侍郎致仕。为人清修纯饬，好学，工文辞，有《吴门集》。今存《春卿遗稿》。